ለቤቶች ግንባታ መጓተት የፋይናንስ ችግርና የኤሌክትሪክ ኃይል አቅርቦት ምክንያት ሆነዋል
በመገንባት ላይ ያሉ መኖሪያ ቤቶችን በተያዘላቸው የጊዜ ገደብ አጠናቆ ለተጠቃሚዎች ለማስተላለፍ የፋይናንስ ችግርና የኤሌክትሪክ ኃይል አቅርቦት እንቅፋት እንደሆኑበት የአዲስ አበባ ከተማ አስተዳደር አስታወቀ፡፡የአዲስ አበባ ከተማ አስተዳደር በአሁኑ ወቅት በ10/90 ፕሮግራም 23,136 ቤቶች፣ በ20/80 ፕሮግራም 109,566 ቤቶች፣ በ40/60 ፕሮግራም 38,790 ቤቶች በድምሩ 171,492 ቤቶች በመገንባት ላይ ይገኛል፡፡ከእነዚህ ቤቶች ለ10/90 የተገነቡት ቤቶች ለተመዘገቡ ነዋሪዎች ሙሉ ለሙሉ የሚዳረስ ሲሆን፣ እነዚህ ቤቶች በ20/80 ፕሮግራም ከተገነቡ 35,126 ቤቶች ጋር ለተጠቃሚዎች ማስተላለፍ በሚቻልበት ደረጃ እንደሚገኙ ታውቋል፡፡በሁለቱ የቤቶች ግንባታ ፕሮግራም የተገነቡት ቤቶች በአማካይ 95 በመቶ የደረሱና የመሠረተ ልማት ግንባታው የተገባደደ በመሆኑ፣ ለተጠቃሚዎች ለማስተላለፍ የኤሌክትሪክ ኃይል አቅርቦት እየተጠበቀ ነው፡፡ነገር ግን የኤሌክትሪክ ኃይል አቅርቦት ባለመኖሩ እነዚህን ቤቶች ለተጠቃሚዎች ለማስተላለፍ አልተቻለም፡፡ ከወራት በፊት በዕጣ ከተላለፉት 35 ሺሕ ቤቶች ውስጥ በቱሉ ዲምቱ ሳይት የተላለፉት ቤቶችም ኤሌክትሪክ የገባላቸው ባለመሆኑ የቁልፍ ርክክብ ሊካሄድ አለመቻሉ ተገልጿል፡፡የአዲስ አበባ ከተማ አስተዳደር ከንቲባ አቶ ድሪባ ኩማ ግንቦት 24 እና ግንቦት 25 ቀን 2008 ዓ.ም. የዘጠኝ ወራት የሥራ አፈጻጸም ሪፖርት ለምክር ቤት ባቀረቡበት ወቅት፣ የተጠናቀቁ ቤቶችን ማስተላለፍ ያልተቻለው ኤሌክትሪክ የማስገባት ሥራ በመጓተቱ እንደሆነ አረጋግጠዋል፡፡  በከንቲባው ሪፖርት ላይ በመንተራስ የምክር ቤት አባላት ላቀረቡት ጥያቄ የካቢኔ አባላትም ምላሽ ሰጥተዋል፡፡በወቅቱ ምክትል ከንቲባ አቶ አባተ ስጦታ እንዳብራሩት፣ የመኖሪያ ቤቶች ግንባታ አስተዳደሩ በሚፈልግበት ፍጥነት እየሄደ አይደለም፡፡የቤቶች ግንባታው ሊጓተት የቻለው ከፋይናንስ እጥረትና ፍሰት፣ ከኤሌክትሪክ ኃይል አቅርቦት፣ ከግብዓት አቅርቦት፣ ከመሠረተ ልማት አለመኖርና ከማስፈጸም አቅም ጋር በተገናኙ ችግሮች እንደሆነ ገልጸዋል፡፡በአዲስ አበባ ከተማ አስተዳደር በተጀመሩት ሦስት የመኖሪያ ቤት ፕሮግራሞች 961 ሺሕ የቤት ፈላጊዎች ተመዝግበዋል፡፡ ለእነዚህ ነዋሪዎች የሚያስፈልገውን ግንባታ ለማካሄድ በአጠቃላይ 360 ቢሊዮን ብር ያስፈልጋል፡፡ እስካሁን ድረስ ግን 41 ቢሊዮን ብር ለግንባታ የሚሆን ብድር ተለቋል፡፡አቶ አባተ እንደገለጹት፣ ለግንባታ የሚያስፈልገው ገንዘብ በሚፈለገው መጠን አይለቀቅም፡፡ የሚለቀቀውም ግንባታው በሚፈለግበት ወቅት አይደለም፡፡ ይህም በክፍያ መዘግየት ምክንያት ኮንትራክተሮችና ኮንሰልታንቶች እንዲበተኑ ምክንያት መሆኑን ለምክር ቤቱ አስረድተዋል፡፡ ከንቲባ ድሪባም በዚህ ይስማማሉ፡፡ ከንቲባው እንዳሉት እየተገነባ ያለው ራሱን የቻለ ከተማ በመሆኑ እንጂ የፌዴራል መንግሥት በዚህ ዓመት ከተለያዩ ፕሮጀክቶች ቀንሶ 15 ቢሊዮን ብር ለቋል፡፡ ነገር ግን በፋይናንስ እጥረቱ ምክንያት ግንባታው በሚፈልገው ፍጥነት እየተካሄደ አለመሆኑንም ተናግረዋል፡፡በኤሌክትሪክ ኃይል አቅርቦት በኩል ሁለት ችግሮች እንዳሉም ተነግሯል፡፡ የመጀመሪያው በቤቶች ግንባታ ወቅት የኤሌክትሪክ ኃይል ለተለያዩ ሥራዎች በሚፈለግበት ወቅት አለመኖሩ ነው፡፡ በሁለተኛ ደረጃ ደግሞ ግንባታው ከተጠናቀቀ በኋላ ለመኖሪያ ቤቶቹ ኃይል ለማቅረብና ለተጠቃሚው ቤቶቹን ለማስተላለፍ እንቅፋት መሆኑ ነው፡፡አቶ አባተ እንደገለጹት፣ ከዚህ ቀደም ቤቶች ለነዋሪው የሚተላለፉት 80 በመቶ ሲጠናቀቅ ነበር፡፡ አሁን ግን ሙሉ በሙሉ ሲጠናቀቅና የመሠረተ ልማት ሲሟላ ነው፡፡ ነገር ግን የኤሌክትሪክ አቅርቦት ማነቆ እንደሆነ አስረድተዋል፡፡ከዚህ በተጨማሪ የግብዓት አቅርቦት ሌላኛው ችግር መሆኑ ተገልጿል፡፡ ለግንባታ የሚሆን አርማታ ብረት በከተማ አስተዳደሩም ሆነ በፌዴራል መንግሥት በኩልም ግዥ ይፈጸማል፡፡ የጨረታ ሒደት በየጊዜው እየተስተጓጎለ በመሆኑ ለግንባታ መስተጓጎል ሌላኛው ምክንያት ሆኗል፡፡አቶ አባተ እንዳሉት፣ የማስፈጸም አቅም በአሁኑ ወቅት ከፍተኛ መሻሻል አሳይቷል፡፡ አስተዳደሩ አምስት ሺሕ ቤቶች ከመገንባት ተነስቶ፣ በአንድ ጊዜ 100 ሺሕ ቤቶች መገንባት የሚቻልበት ደረጃ ላይ ደርሷል፡፡ ‹‹ነገር ግን ከዚህ በላይ መሄድ ስላለበት የማስፈጸም አቅም እየጨመረ መሄድ ይኖርበታል፤›› ብለዋል፡፡ 